Keris Taming Sari

Keris Taming Sari ialah sebilah keris yang telah digunakan oleh Datuk Laksamana Hang Tuah sebagai Laksamana Melaka dalam kitab Hikayat Hang Tuah. Keris ini amat terkenal dan dikatakan mempunyai kuasa sakti iaitu ketika bertarung, pemiliknya tidak lut dimakan senjata lawan ataupun kebal. Ia dikatakan juga berupaya berlegar di udara ketika mengejar musuh walau ke mana sahaja musuh itu berlari.

Keris Taming Sari pada asalnya merupakan kepunyaan Taming Sari, seorang hulubalang yang masyhur di Tanah Jawa. Ketika ingin menikahkan putera Sultan Melaka dan puteri dari Majapahit, telah diadakanlah adu laga kesaktian sebagai hiburan kerajaan atas usul kerajaan Majapahit lalu ditunjuklah Hang Tuah sebagai wakil rombongan Melaka dan Patih Gajah Mada memilih Taming Sari sebagai wakil Majapahit. Di tengah adu laga Taming Sari yang hilang kesedaran telah memasuki istana Seri Betara Majapahit dan telah mengamuk dan membunuh ramai orang. Hang Tuah yang berada di situ telah bertarung dengan Taming Sari dan telah membunuh beliau. Keris Taming Sari telah jatuh ke tangan Hang Tuah dan beliau telah mempersembahkan keris itu ke hadapan Seri Betara Majapahit. Baginda akhirnya berkenan menganugerahkan Keris Taming Sari kepada Laksamana Hang Tuah atas jasanya mengalahkan Taming Sari.

Keris Taming Sari pernah dicuri oleh Sang Kertaksa. Walau bagaimanapun, berbekalkan kebijaksanaan Laksamana Hang Tuah akhirnya Taming Sari berjaya diambil semula daripada pihak Majapahit.

 Pertarungan dengan Hang Jebat  
Setelah difitnah oleh Patih Kerma Wijaya, Laksamana Hang Tuah telah dihukum mati oleh Paduka Sultan Melaka. Keris Taming Sari telah baginda berikan kepada Hang Jebat yang telah dilantik menjadi Laksamana menggantikan Hang Tuah. Hang Jebat kemudiannya telah memasuki istana Sultan Melaka bagi menuntut keadilan buat sahabatnya dan mencetuskan suasana yang huru-hara. Hang Tuah yang disembunyikan oleh Paduka Bendahara telah dititahkan oleh Sultan Melaka untuk bersemuka dengan Hang Jebat. Semasa pertarungan epik tersebut berlangsung, Hang Tuah telah merampas Keris Taming Sari dari Hang Jebat dan Hang Tuah memberitahu perancangan beliau untuk memberi peluang kepada saudaranya iaitu Hang Jebat untuk melarikan diri dari pandangan penduduk-penduduk Melaka dan Sultan Melaka. Sementara Hang Tuah memperdayakan penduduk-penduduk Melaka dan Sultan Melaka dengan berkata bahawa Hang Jebat telah melarikan diri dalam keadaannya cedera parah selepas menamatkan pertarungan di dalam istana. Hang Jebat kembali di rumahnya dan menemui isteri kesayangannya untuk memberi khabar berita perancangan Hang Tuah supaya mereka melarikan diri.

 Keris Taming Sari di Perak 
Selepas itu, Hang Tuah dikatakan terlalu malu untuk menghadap Sultan Melaka kerana gagal mendapatkan Puteri Gunung Ledang untuk baginda telah mengirim dan mempersembahkan Keris Taming Sari kepada baginda. Ketika Sultan Mahmud Shah meninggalkan Melaka, baginda membawa keris ini bersama-sama ke Kampar, Sumatera. Baginda kemudiannya telah mengurniakan Keris Taming Sari ini kepada anakanda baginda, Raja Mudzaffar, yang kemudiannya berangkat ke Perak. Keris Taming Sari inilah yang telah digunakan dalam setiap istiadat pertabalan Sultan Perak yang baharu. Keseluruhan sarung keris ini diselaputi oleh dedaun emas.

 Rujukan 
 Hikayat Hang Tuah- dikaji dan diselenggarakan oleh Kassim Ahmad.
 Peristiwa-peristiwa dari Hikayat Hang Tuah- A. Bakar Hamid.
 Ensiklopedia Global Edisi Milenium 2001 terbitan Smartgenie Corp. Sdn. Bhd.

Kategori:Senjata tajam
Kategori:Senjata tradisional Melayu